Simin Dâneshvar
Simin Dâneshvar var en en iransk forfatter. Hun var den første kvindelige prosaforfatter, der for alvor slog igennem i iransk litteratur. Siden debuten i 1948 med novellesamlingen Âtash-e khâmush ("Den slukkede ild") har hun udgivet novellesamlinger og romaner, også efter den islamiske revolution (1978-1979).
Hendes berømmelse i Irans litterære verden hviler på på novellesamlingerne Shahri chun behesht ("En by som Paradis", 1961), Be ki salâm konam? ("Hvem er der at hilse på?", 1980) og især bestsellerromanen Savushun (1969, oversat som Savushun – A Novel About Modern Iran af M. Ghanoonparvar, Mage Publishers, 1990) om en kvindes udvikling i et miljø domineret af de allieredes besættelse af Iran under 2. Verdenskrig. Unikt i iransk litteratur står denne romans skildring af den kvindelige hovedpersons forsøg på at balancere mellem det, traditionen kræver af hende, og det, en moderne frigjort kvinde ønsker af sit liv.
Simin Dâneshvar er oversat til engelsk i rigt mål, og en enkelt novelle til dansk: "Sminkerummet" i Syv persiske fortællinger, Rasâne, København, 1994.